Определение № 3230 от 7.03.2013 г. на ВАС по адм. д. № 2850/2013 г., II о., докладчик съдията Славка Найденова

 

 чл. 49, ал. 4 ЗКИР


Производството по делото е образувано по реда на чл. 229, ал. 1, т. 1 АПК, по частна жалба на Иван Недялков Захариев от гр. Панагюрище, срещу определение № 768/21.12.2012 г., постановено по адм. д. № 706/2012 г. на Административен съд - гр. Пазарджик, с което жалбата му срещу Заповед № РД-18-39/17.07.2012 г. на изпълнителния директор на Агенцията по геодезия, картография и кадастър, с която са одобрени кадастралната карта и кадастралните регистри за землище гр. Панагюрище, в частта й, касаеща имот с идентификатор 59375.501.214, е оставена без разглеждане и производството по делото е прекратено. Развиват се оплаквания за незаконосъобразност и се иска определението да се отмени и делото се върне на съда за продължаване на съдопроизводствените действия.

Частната жалба е постъпила в срока по чл. 230 АПК и е процесуално допустима.

По реда на чл. 232 АПК не са постъпили възражения.

Разгледана по същество, частната жалба е основателна. Жалбоподателят не оспорва заповедта относно площта на имота, границите и местоположението му, както и че е записан в собственост на името на общината, а оспорва същата, че в посочения имот не е нанесена в кадастралната карта вилна страда, като е представил доказателства за собственост на такава сграда. С оглед на това несъществуването й съгласно заключението на вещото лице на самото място, са въпроси по съществото на спора, а именно следвало ли е да бъде нанесена или не, а не касае допустимостта на жалбата. Съдът е следвало да се произнесе по съществото на спора с решение, тъй като жалбата е допустима, като изложените мотиви в определението са такива по съществото на спора. Като се има предвид изложеното, определението е незаконосъобразно и следва да се отмени, а делото се върне на съда за продължаване на съдопроизводствените действия по жалбата, с постановяване на съдебен акт по съществото на спора.

Водим от горното, Върховният административен съд, второ отделение, в настоящия съдебен състав, на основание чл. 236 във връзка с чл. 222, ал. 2, т. 1 АПК
ОПРЕДЕЛИ:

ОТМЕНЯ определение № 768/21.12.2012 г., постановено адм. д. № 706/2012 г. на Административен съд - гр. Пазарджик.

ВРЪЩА делото на същия съд за продължаване на съдопроизводствените действия по жалбата. 
